Justiitsministeerium 24.09.2024 nr 12-19/24-40/2

Info@just.ee

**Riigikogu valimiste valimisringkondade analüüs**

Austatud proua Pakosta

Valimisringkondade piirid on viimase kahekümne aasta jooksul püsinud muutumatutena. Samas on valijate ja mandaatide arvu muutused ringkonniti olnud märkimisväärsed. Selline olukord avaldab mõju ka valimistulemustele. Korduvalt on leitud, et valijate ja mandaatide arvu muutusi valimisringkondades tuleks analüüsida. Ka viimases, 53. Vabariigi Valitsuse tegevusprogrammis oli see ülesanne ette nähtud.

Veneetsia komisjoni soovituste[[1]](#footnote-1) kohaselt on valimisringkondade piiride määratlemisel oluline arvestada geograafiliste kriteeriumide ning halduslike või ajalooliste piiridega. Kuigi valimisringkondade suuruse jaotus võib varieeruda vastavalt konkreetsele olukorrale, ei tohiks kõrvalekalle kehtestatud jaotuskriteeriumist üldjuhul ületada 10% ning erandlikel juhtudel mitte rohkem kui 15%[[2]](#footnote-2). See põhimõte aitab valimisel tagada õiglasema ja proportsionaalsema esindatuse.

Vabariigi Valimiskomisjon tellis Tartu Ülikoolilt uuringu, mille eesmärk oli analüüsida kas ja millistes piirides oleks võimalik moodustada uued valimisringkonnad nii, et valijate arv mandaadi ja ringkonna kohta oleks võimalikult sarnane. Vabariigi Valimiskomisjon arutas uuringu tulemust 4. septembri 2024 koosolekul.

Komisjon leidis, et mandaatide proportsionaalsel jagamisel tuleks eelistada pigem suurema mandaatide arvuga ringkondi, valimisringkondade piiride muutmise eesmärgiks peaks olema, et võimalikult vähe hääli läheks nö kaduma ja võimalikult palju mandaate jagataks välja ringkondades. Vältida tuleks regionaalselt ebaloogiliste ringkondade moodustamist - üks ringkond võiks võimalusel evida regionaalset identiteeti. Samuti tuleks arvestada ringkondade jaotuses kestlikkuse aspektiga, st et ringkondade piire poleks mitme valimistsükli jooksul vaja muuta.

Saadame Teile tutvumiseks Tartu Ülikooli koostatud analüüsi lõppraporti (lisatud). Ringkondade piiride määramisel on arvestatud kohaliku omavalitsusüksuste piiridega, st et kogu haldusüksus (va Tallinn) kuulub ühte ringkonda. Ringkonna iga omavalitsusüksus on ühendatud sama ringkonna teiste omavalitsusüksustega kompaktselt, st et arvestatakse ringi raadiusega, mille sisse kogu ringkond mahub. Lisaks analüüsi metodoloogia kirjeldusele sisaldab raport eelpool kirjeldatud põhimõtete alusel koostatud näiteid, kuidas saaks valimisringkondi moodustada. Parema ülevaate saamiseks on 38 kaardil andmed, mille aluseks on võetud 2023. aasta Riigikogu valimise valijate arvud, Eesti haldusüksuste jaotus ja 2023. aasta Riigikogu valimise detailsed valimistulemused.

Vabariigi Valimiskomisjon saadab ülal nimetatud analüüsi lõppraporti tutvumiseks ka Riigikogu põhiseaduskomisjonile.

Lugupidamisega

(allkirjastatud digitaalselt)

Airi Mikli

Vabariigi Valimiskomisjoni aseesimees

Lisa:

Tartu Ülikooli koostatud valimisringkondade analüüsi lõppraport

1. CDL-AD(2002) 023rev2, I.2.2.ii. [↑](#footnote-ref-1)
2. Samas, I.2.2.iii. [↑](#footnote-ref-2)